Papersnake/gushiwen huggingface dataset:
寒雨积闷杂书遣怀襞积成篇为石遗居士一笑
沈曾植（清代）

寒云如覆盂，漏天不可补。曜灵避面久，畏客牢键户。

黵江海蒸，襂纚霰霄聚。闭关且何事，卧听檐溜汿。

断续缀残更，啌嘡轹虚釜。失行雁濡翼，噤晓鸡上歫。

水官厉威严，雨师从吕钜。尽收天一气，并作银潢抒。

代云不成马，卫蝀空饮甒。河亡九里润，海溢万家沪。

南朔相倚伏，亢霪不均普。物物固难量，笺天奈何许。

雌风四维来，龙具不能御。了无喁于唱，亦不士囊怒。

翕习惯投隙，披拂仅如缕。俄焉目中䁾，{忄戊}若负尸疰。

老妻颇多智，装棉剂吴楚。藏姏燕赵产，缩朒甚饥鼠。

固知广川谷，实有异寒暑。荆南五月来，炙热剧烹煮。

伏金骨俱烁，秋暴背其腐。商飙一泠汰，暂得宽肠肚。

宁复此愁霖，而兼湿寒茹。不忧灶生蛙，将恐血为蛊。

橘枳改柯实，蜃爵纷介羽。嗟惟人不化，何用适风土。

孤裘故黄黄，掩形不如褚。清川浴垢疥，焉事资章甫。

西园蕃草木，花叶故举举。蜡花实非梅，滇茶讵能苦。

瑳瑳老槠树，占地冻不癙。旁有南烛实，浪称仙饭糈。

名虽疏药录，味不厕菱蒟。鲜鲜若新沐，风槛群媚妩。

兹族畏霜乾，徼幸且濡湑。宁知膏泽赢，蠋蝎益孳乳。

穷阴未肯释，蹙頞唏老圃。陈君泥滑滑，税舆践今雨。

幽室共槃辟，高吟忽扬诩。长舒汲古绠，高彍克敌弩。

相君笔削资，谈笑九流叙。吾思古时人，心斗日迎拒。

程马蜕形骸，杯盘代尊俎。莫随气化运，孰自喙鸣主。

开天启疆域，元和判州部。奇出日恢今，高攀不输古。

韩白柳刘骞，郊岛驾籍仵。四河导昆极，万派播溟渚。

唐余逮宋兴，师说一香炷。勃兴元祐贤，夺嫡西江祖。

寻视薪火传，晰如斜上谱。中州苏黄余，江湖张贾绪。

譬彼鄱阳孙，七世肖王父。中泠一勺泉，味自岷觞取。

沿元虞范唱，涉明李何数。强欲判唐宋，坚城捍楼橹。

咄嗞盛中晚，帜自闽严树。氏昧荀中行，谓句弦偭矩。

持兹不根说，一眇引群瞽。丛棘限墙闱，通涂成岨峿。

谁开人天眼，玉振待君拊。啁嘻寄杨榷，名相递参伍。

零星寒具油，沾渍落毛尘。奈何细字札，衔袖忽持去。

坐令诵苕人，倍文失言诂。郑侯凌江来，高论天尺五。

画地说三关，撰策筹九府。癯颜载火色，烈胆执彫虎。

荡胸万千字，得句故难住。梁鸿瓜庐身，礼殿击鼍鼓。

沧海浩横流，中潬屹砥柱。可怜灌灌口，味肉失腒脯。

那复问尖叉，秋虫振翅股。怀哉海陵生，江草罥柔橹。

痯痯济阳跛，海燕对胥宇。季子踏京华，尺书重圭珇。

太阴沈暮节，病叟局寒女。出户等夜行，焉将燎庭炬。

百忧中缴缭，四望眩方所。赖君排偪侧，冰窟日謰謱。

消此雨森森，蠲彼愁处处。天门开詄荡，曷月日加午。

城隅卓刀泉，中有铁花𪐴。杉栝百千株，夹道俨围篽。

樊口渺东望，松风冷相语。千载漫郎游，招招若呼侣。

东坡眼食地，固是余所伫。郁没老涪皤，赭山畴踵武。

兴来舴艋艇，径欲掠江浒。政恐回帆挝，商羊复跳舞。
颂古一百则
释正觉（宋代）

扇子破，索犀牛，
棬挛中字有来由。谁知桂毂千年魄，
妙作通明一点秋。
幸白鹿观应制
徐彦伯（唐代）

凤舆乘八景，龟箓向三仙。日月移平地，云霞缀小天。

金童擎紫药，玉女献青莲。花洞留宸赏，还旗绕夕烟。
小除日署中祭先
华元禔（明代）

飘忽年华似电流，每瞻风木不胜愁。深惭禄养违初愿，敢谓名成喜壮游。

异地岁时聊俎豆，故山霜雪冷松楸。清尳未酬肠先断，何日貤恩下帝州。
秦中遇友人
许棠（唐代）

半生南走复西驰，愁过杨朱罢泣岐。远梦亦羞归海徼，

贫游多是滞边陲。胡云不聚风无定，陇路难行栈更危。

旦暮唯闻语征战，看看已欲废吟诗。
誓节渡
周弼（宋代）

仿佛经行地，还寻古渡边。
山禽多白练，溪药间黄连。
漠漠将晴雨，迢迢欲暝烟。
恍然惊梦醒，二十有三年。
欲脱榷司东归
董嗣杲（宋代）

担尾心期有破琴，绝怜无地觅知音。
形神怯冷犹迎客，风雨催春亟治任。
眼落牛羊沙渡远，情凝江汉寺楼深。
津津谁染鹅黄柳，想可挨排醉绿阴。
夏日偶至山姜村因过渔唱轩寻造蒙斋侍郎墓次感旧述事 其二
谢重辉（清代）

丈四高坟宿草深，初栽松柏已成阴。丰碑颇悉生前事，誓墓微徵死后心。

雄辨思来犹约略，风仪无计可追寻。三年留得生刍在，腹痛谁知忍到今。
送传倅
傅察（宋代）

洺之水兮，其流舒舒。
公之来兮，朱服熊车。
士元展骥，仲举题舆。
公之来兮，民斯乐胥。
洺之水兮，其流洋洋。
公之化兮，春雨秋阳。
袴襦颂洽，禾黍岁穰。
公之化兮，民斯悦康。
洺之水兮，其流弥弥。
公这去兮，旌旂旖旎。
父老攀辕，缙绅方轨。
公之去兮，瞻望徙倚。
洺之水兮，其流泄泄。
公之德兮，此邦所愒。
吏遵其画，人怀其惠。
公之德兮，久而弗替。
洺之水兮，其流活活。
公这名兮，兹其弥达。
翔于朝宁，骞于省闼。
公之名兮，莫我敢遏。
登五丈原谒武侯庙
何景明（明代）

风日高原暮，松杉古庙阴。三分扶汉业，万里出师心。

星落营空在，云横阵已沉。千秋一瞻眺，梁甫为谁吟。
论语绝句 其三十二
张九成（宋代）

箾韶深寓舜之心，夫子闻之感亦深。三月遂忘于肉味，谁知千古遇知音。
次韵约之秋怀
李处权（宋代）

野人不入俗，裋褐分田舍。
由来黄犊车，不受尘中驾。
空床蟋蟀边，阴牖蒲萄下。
适然契幽怀，推枕起中夜。
次韵喜雨
李石（宋代）

云色垂轩泼墨深，夜闻萧瑟振枯林。
自怜一榻清凉意，想见千畦餍饫心。
共道苏天私此泽，后来商旱更谁霖。
公归还记田田业，坐看荷珠自劝斟。
代人上申公祝寿
苏舜钦（宋代）

维神祚炎历，发蕴复含灵。嶷尔为人瑞，居然出相庭。

舜门登夙望，韦氏继先经。积学方开隩，当官已发硎。

纯诚贯白日，阔步上青冥。才力回元气，胸怀纳四溟。

八荒归富寿，万象染丹青。恳牍辞魁柄，开藩密帝扃。

碧旌油重润，苍佩玉明荧。舆望知难转，王心几不宁。

西羌动妖孽，秦塞困膻腥。羽奏飞关路，兜烽照浊泾。

裴公辞激烈，袁相涕飘零。天为移文象，人思奉典型。

欢谣塞归路，召节下宸廷。胜算剧破竹，威声如走霆。

折冲千里定，指画众心醒。大议虚怀纳，吁谟前席听。

玉关收旧地，庙鼎续新铭。复耸岩岩石，增辉两两星。

川源流盛美，岳镇敌长龄。有客惭才薄，区区咏德馨。
初秋山中作
陆游（宋代）

万里西风吹幅巾，即今真个是闲人。
堆盘菱熟燕脂角，藉藻鲈新淡墨鳞。
姥岭蹇驴寻雪径，娥江孤艇系烟津。
飘然乐事真当勉，远付十年无此身。
浪淘沙·晴空
曾廉（清代）

春夜颇冲融。醉眼朦朣。先生高卧杜楼中。鸟语花开人睡醒，日上窗红。

倚槛仰晴空。万里青铜。飞鸿南北信难通。举目何山犹是旧，郁郁葱葱。
诉衷情（林钟商）
柳永（宋代）

一声画角日西曛。催促掩朱门。不堪更倚危阑，肠断已消魂。

年渐晚，雁空频。问无因。思心欲碎，愁泪难收，又是黄昏。
小孤山
刘沆（宋代）

擎天有八柱，一柱此焉存。
石耸千寻势，波留四面痕。
江湖中作镇，风浪里盘根。
平地安然者，饶他五岳尊。
送子晦宰南安 其二
林希逸（宋代）

此邑曾为掾往还，昔云优易近彫残。士嗟前辈风流远，吏苦专人月解难。

琴以道鸣宁择地，篙如手妙岂愁滩。竹湖亲授侯心印，不比他时事上官。
赠缘德
曹翰（宋代）

二十年来访道人，奔波寒暑备艰辛。
谁知此日圆通会，便是今生出世因。
炉里有丹欣得遇，法中无语幸相亲。
如何至诀容传受，免向迷途强问津。
江城秋霁
戎昱（唐代）

霁后江城风景凉，岂堪登眺只堪伤。远天螮蝀收残雨，

映水鸬鹚近夕阳。万事无成空过日，十年多难不还乡。

不知何处销兹恨，转觉愁随夜夜长。
赋得沽美玉
罗立言（唐代）

谁怜被褐士，怀玉正求沽。成器终期达，逢时岂见诬。

宝同珠照终，价重剑论都。浮彩朝虹满，悬光夜月孤。

几年沦瓦砾，今日出泥涂。采斫资良匠，无令瑕掩瑜。
论语引南人言
佚名（先秦）

人而无恒。
不可以作巫医。
予久客思归以秋光都似宦情薄山色不如归意浓
仇远（元代）

秋空不肯明，风雨满荒城。
田父遮我说，重九最喜晴。
此日晴色遮，大田足西成。
一冬暖如春，絮炭价亦轻。
我虽将去官，於人独无情。
去年冶城叟。采菊餐其英。
今兹隔存殁，使我心怔营。
出门怅谁语，卮酒当自倾。
题王原祁松壑流泉小景
弘历（清代）

蜀纸才盈尺，千里江山具。每於疏处佳，恰向淡中悟。

洞壑何䆗窱，云岩若无路。界青走白龙，平溪待其赴。

孤村关鹿柴，掩映松杉树。其背起高峰，飞鸟不能度。

巃□顑万寻，展矣山灵铸。宿闻评画法，是景诚堪住。

挂壁云烟湿，卓午如日暮。晏坐草亭中，题此亭中句。
后土庙琼花
刘敞（宋代）

繁香簇簇三株树，冷艳飘飘六出霙。移植天中来几月，欲看憔悴老江城。
沈家店道傍棣棠花
范成大（宋代）

乍晴芳草竞怀新，谁种幽花隔路尘？
绿地缕金罗结带，为谁开放可怜春？
送友人归越
连文凤（宋代）

把手西风晚菊天，梦魂唤醒十年前。
未能个虱谈时事，且与持螯上酒船。
君莫悲行赠人初唐体
胡直（明代）

汉家天子重边勋，玉钺登坛静尘氛。大将旌旄天外落，健儿钲鼓地中闻。

三千剑客良家子，八百材官太乙军。安排遁甲三方入，开阖神兵五垒分。

霜重文犀六属铠，血凝匕首七星文。双弯明月能穿柳，合队流星似捲云。

大军朝饮长城窟，勇骑宵临瀚海碣。阚虎声呼撼地天，长鲸阵涌翻溟渤。

出塞初觇太白高，踰河已射旄头没。纛上先悬遫濮头，营中细截浑邪骨。

右地金人罢祭天，左贤铁骑空期月。正直当年汉道昌，坐看一日边尘歇。

时来何用谙六韬，天幸那须通九伐。归来天子赐龙驹，绮阁雕甍隘九衢。

襁褓俱为左庶长，卢儿尽是执金吾。强弩将军分食邑，护军校尉锡襜褕。

户户屏开金屈膝，家家障拥锦屠苏。赫奕只知身尚主，髡钳谁识昔为奴。

轩皇庙略还真假，圮老兵书定有无。独有当年李骠骑，三出无功怨数奇。

南山射虎空穿石，世事悠悠君莫悲。
题敬赐内侍鞠大亨梅花洞天诗卷
胡奎（元代）

我闻罗浮古洞天，缟衣玉骨皆神仙。南枝北枝自冷暖，古月今月同清圆。

开元供奉酒一斗，孤山先生诗几联。青鸟窗閒莫啼梦，且容老子弄婵娟。
避世翁
陈陶（唐代）

海上一蓑笠，终年垂钓丝。沧洲有深意，冠盖何由知。

直钩不营鱼，蜗室无妻儿。渴饮寒泉水，饥餐紫朮芝。

鹤发披两肩，高怀如澄陂。尝闻仙老言，云是古鸱夷。

石窦閟雷雨，金潭养蛟螭。乘槎上玉津，骑鹿游峨嵋。

以人为语默，与世为雄雌。兹焉乃磻溪，豹变应须时。

自古隐沦客，无非王者师。
题秋墉小景
陈深（宋代）

寒溪上下碧，水鸟去来轻。
衰柳伤秋色，应知尽不成。
清明节郭侍御偶与李侍御、孔校书、王秀才游开化寺卧病不得同游赋得十韵兼呈马十八
崔元翰（唐代）

山色入层城，钟声临复岫。
乘闲息边事，探异怜春候。
曲阁下重阶，回廊遥对霤。
石间花遍落，草上云时覆。
钻火见樵人，饮泉逢野兽。
道情亲法侣，时望登朝右。
执宪纠奸邪，刊书正讹谬。
茂才当时选，公子生人秀。
赠答继篇章，欢娱重朋旧。
垂帘独衰疾，击缶酬金奏。
三月一日马令送花
张耒（宋代）

未说浔阳别泪痕，江边蘋芷不胜繁。不知来岁在何处，又对新花忆故园。

插帽每惭辉白发，飞香曾伴照清尊。去年今日淮阳道，落絮残红正断魂。
贫作负恩人为何宏甫作
戴复古（宋代）

九陌尘中事，三生石上身。
狂为好诗客，贫作负恩人。
十载江村别，扁舟淦水滨。
音书久不至，得梦往来频。
超然台放歌
欧大任（明代）

登高作越吟，倚剑歌转哀。木叶纷交下，征鸿亦徘徊。

西樵之游同数子，半酣太叫超然台。此时万里飞蓬转，但闻悲风萧萧天上来。

绛宫朱阙远明灭，洞天福地空崔嵬。仙乎仙乎不可见，浮丘洪厓安在哉。

笑骑鸿鹄过琼岛，便应从此归蓬莱。蓬莱方丈是何处，白云袅袅帝乡去。

天外虚传二凤楼，人间岂见三花树。云车风马自千秋，旦夕蟪蛄何用愁。

君不见周太子，缑氏山头鹤来去。又不见轩辕君，鼎湖水上龙缤纷。

浊世之居若脱屣，人生胡为在尘滓。任也江湖落魄生，形骸肮脏无所成。

往来每拟淩云赋，梦中时作升天行。大鹏或被斥鴳笑，平生禽尚吾同调。

布袜青鞋淩绝峤，临风更向蓬池啸。
和刘汉阳浩然亭
郭祥正（宋代）

磴道通绝顶，登临怀弊庐。山云数峰断，江树一行疏。

旧史名空在，新亭画不如。自迷姑孰钓，深愧汉阳书。
送贵草堂之武林千佛讲寺
南洲法师（明代）

道公法中龙，高风凛僧史。
当年旧招提，颓落红尘里。
千佛久沉辉，数间犹共峙。
寒灯耿纱笼，雨藓蚀华戺。
传之岂无人，往者竟谁似。
兹焉得良才，扶植将有以。
钱塘十万家，青樾接城市。
善导应往谐，讲花喜新委。
尝闻神宵游，子夜何足齿。
妖术苟内讧，正涂嗟壅底。
鼋鼍浮汴宫，龙马渡江水。
道州复生还，栖迟亦聊尔。
青松入湖滨，焦叶散荆杞。
烟朝见渔樵，月夕来鹿豕。
吾侪遭盛明，恩渥愧无比。
乞身傥东归，幽寻从此始。
摄事十三首
佚名（隋代）

丽斫割牲，以炰以烹。
博硕肥腯，芳羞神明。
祖考来格，享于克诚。
如闻声欬，式燕以宁。
拳毛驹歌
张耒（宋代）

北窗扫壁陈图书，杀气凛凛生坐隅。
谁将尺素画骏马，云是文坐昔日拳毛驹。
龙颅虎脊视天地，若灭若没三万里。
皇天产此谁得之，虬须十八真天子。
擒王灭窦如尘埃，英气贯日天为开。
黄金甲光照天地，大白羽箭驰风雷。
真龙在厩万马疾，下视四海皆驽骀。
榛棘昭陵一抔土，柏城六马莓苔古。
呜呼骏马已埃尘，虽有燕昭难再睹。
台城路 送分虎归长水
曹贞吉（清代）

秋阴惨淡天如墨，城头角声初起。野水长桥，炊烟小市，鱼尾断霞成绮。

羁愁未已，怕土锉荒凉，夜长难睡。人影幢幢，一行清露晓风里。

分湖紫蟹正美，桃乡新稻熟，流匙香细。白雁纵横，黄花烂漫，还忆离亭曲子。

行縢漫试，便脚底匡庐，不如归计。霜冷吴枫，扁舟栖暗苇。
哭王少文秀才 其一
徐熥（明代）

王郎本是大罗仙，暂谪人间二十年。一夜缑山仍控鹤，满天风露冷婵娟。
中秋清源公署
林春泽（明代）

万里秋光旅夜清，空庭倚杖转伤情。
月明偏照干戈地，风冷惟闻鼓角声。
东海鱼龙俱寂寞，南枝乌鹊尚飘零。
天衣欲把思无力，愁绝长安北斗城。
为王季重题读书佳山水
郭之奇（明代）

天地本多情，造化氤氲席。畴窥不测藏，勺水与卷石。

虽分流峙形，繇来同一脉。逶迤吴越间，幽奇为开辟。

爰有硕人居，友之成三益。踏破虚空界，乃结清真宅。

玄流洗文心，云岸披图籍。有邻应不孤，身名复何惜。

长啸三十秋，广漠甘幽适。偶因出世想，即以凡心谪。

傲睨长安邸，犹然烟霞僻。但了三千缘，岂因五斗易。

感彼劳生者，怛悴时局蹐。未离尘嚣好，彼此交为射。

谁能契冥通，动静随所择。吾欲从之游，地阻神无隔。

缅矣八遐心，山水知远客。为君赋考槃，持归问岩泽。
郑人买履
韩非（先秦）

郑人有欲买履者，先自度其足，而置之其坐。至之市，而忘操之。已得履，乃曰：“吾忘持度。”反归取之。及反，市罢，遂不得履。人曰：“何不试之以足？”曰：“宁信度,无自信也。”(郑人有欲买履者 一作：郑人有且置履者)
和潘倅新溪七首
姜特立（宋代）

溪头风月四时新，机尽还欣乌鸟亲。
沮溺相逢如借问，报言老子自知津。
同赵德麟宿长河堰僧房德麟适相送至此且约明春再相会有诗见及次其韵
李之仪（宋代）

涔涔一夜雨，皎皎百年心。岁路无多日，僧床有剩衾。

长卿空涤器，季子漫多金。赖有绨袍旧，春风定可寻。
试院次韵文潜欲知归期近呈天启慎思
晁补之（宋代）

眉山得张侯，心许出一手。
临川见蔡子，千载慰邂逅。
邓君起南国，磊磊看三秀。
譬如黄锺陈，我尚瓦釜吼。
欲知归期近，唤马牵出厩。
官壶持饷妇，倾写不渍口。
千章输明堂，勿问草泽有。
群公自凛凛，水镜照妍丑。
赠简少府二首
严嵩（明代）

客舍依莲宇，清风满竹林。愧予怀短剌，长喜得幽寻。

旌节梁园迥，云山楚甸深。别离明月共，千里寄同心。
拟古三首 其二 拟西北有高楼
陆深（明代）

层楼一何巍，亭亭切云霄。绮疏缥缈间，栏楯匝周遭。

不知谁居中，哀怨逐风飘。为言本邯郸，关河望迢迢。

区区怀苦心，三载非一朝。援琴以写之，意重丝难调。

初为阳春曲，再行鼓山高。妙音本绝世，赏识何寥寥。

思为双黄鹄，比翼与俱翱。
颂古一○一首
释子淳（宋代）

海底龙吟云雨润，林中虎啸谷风清。
莫言满路生荆棘，况是家贫少送迎。
虞美人 乙丑九秋，饮集西园，雪伶燕琴演虞姬舞剑剧。竹枝交雨，兰锋眩春，仿佛其度
程颂万（清代）

秋光恰过中分好。杯滟人双照。忽看身堕碧琉璃。一霎虹芒四合捧虞姬。

兰回竹笑拚垂手。帐外雄风走。楚台轻泪剪湘妃。那便江东歌舞出重围。
和张簿韵
张嵲（宋代）

长秋栖遯兴偏浓，秋日山光望欲空。
圆纹被水川涵雨，碎影翻欲树带风。
群山绵亘多连峡，微水潆洄只向东。
各有田园归未得，追陪强欲备邻翁。
田舍
张栻（宋代）

竹叶带晓露，茅檐起炊烟。
蛩吟枯草根，犬吠坏垣边。
田家亦何营，生理固足怜。
风霜摧我稼，稂莠长我阡。
卒岁复何念，一饱未补前。
我思昔之人，备豫理所先。
积仓遍效野，甘雨盈公田。
临风重搔首，复古何用缘。
洞宫秋夕
陆龟蒙（唐代）

浓霜打叶落地声，南溪石泉细泠泠。

洞宫寂寞人不去，坐见月生云母屏。
子与以服散卧病因赋姬人怨服散三章戏赠 其三
李攀龙（明代）

吴姬捣药楚姬丸，独夜深闺玉兔寒。更倚庭前双桂树，何人不作月中看。
桂风亭
陶弼（宋代）

新亭序立郡城楼，樽酒登楼未免愁。
家住斗星天北野，路随潮水海南头。
古忧蛟蜃今思济，从说鱼虾不直钩。
民俗不知官况薄，上书重把寇君留。
思山居一十首 忆钟菰时
李德裕（唐代）

尚平方毕娶，疏广念归期。涧底松成盖，檐前桂长枝。

径闲芳草合，山静落花迟。虽有菰园在，无因及种时。
偈三首
释子涓（宋代）

一二三四五六七，七六五四三二一。
循环逆顺数将二，数到未二无尽日。
因七见，见一亡七。
踏破太虚空，铁牛也汗出。
绝气息，无踪迹。
翠微楼对竹会饮
方凤（宋代）

缥渺鼎烹矜大嚼，西家呼庐赛乳酷。
肉食那知儒素风，似君臭味将无同。
知我山齐少白粲，随时易办松花饭。
佐食投筋毋乃馋，筠笼新掘来幽岩。
封题遥寄四五尾。歆然解剥出肌理。
和以芹根及薤芽，醯盐澹著香无涯。
黄虀脱粟绝滓腻，得此加餐检残笥。
手把南华读一过，诗思陡涌如春饭。
题笔酬君君莫笑，胸中成竹谐清调。
春暮得秀英自迈亚密书
吴灏（清代）

镜里春风梦里花，闭门弄笔度年华。寻常春事年年过，客岁柳条已著芽。
虞美人（姑苏画莲）
韩淲（宋代）

西湖十里孤山路。犹记荷花处。翠茎红蕊最关情。不是薰风、吹翠晚来晴。

而今老去丹青底。醉腻娇相倚。棹歌声缓采香归。如梦如酲、新月照涟漪。
题皇仙宝积观
张继先（宋代）

仙去仙人往结庐，我来自喜驻云车。
秋阳今日七月九，花蕊长春千载余。
一派松前流水出，数行沈约戏题书。
围棋注酒餐莲实，聊复有无谈太初。
偈颂一百二十三首
释崇岳（宋代）

仰面不见天，低头不见地。
吃饭了噇眠，圣谛第一义。
余友王朝纪家多荔枝兹归过期悬想有作
林廷选（明代）

三槐堂后荔枝丛，六月累累青间红。摘浸盆池松涧水，乘馀石间竹间风。

别来几载天涯想，归去将秋树底空。胜画君家多后熟，东君留待意无穷。
朝退
楼钥（宋代）

谢事不得去，趋朝愈更难。
谁怜八旬老，日冒五更寒。
指冻怯持笏，腰酸强踞鞍。
细思谁缚汝，只合挂衣冠。
偈颂一百零二首
释绍昙（宋代）

撼茶树，偷笋去。
角虎出林，铁蛇横路，
毒气炎炎如火聚。眨上眉毛风降临亲，
灵迹不在猿啼处。
赠香溪留君东上
徐元杰（宋代）

近代骚人咏性情，随心而发自分明。
吐吞风月咽喉爽，咀嚼江山齿颊清。
溪邑近闻工比兴，君诗端可派宗盟。
马头雪絮吟鞭快，好办佳篇奏集英。
偈颂九十三首
释梵琮（宋代）

根从江西来，还向江西爇一笑掀天只自知，
天上拈来成漏泄。
閒步
邹浩（宋代）

冬来风雨并，今日偶晴明。况是亲朋集，聊将笑语行。

青云随步武，朱鹭入逢迎。无限欣然思，都随指顾生。
次韵陈去非中秋无月
张纲（宋代）

萧瑟中宵雨打窗，那知风月乱飘黄。已无佳月供清赏，赖有新诗耿夜光。

蓬户我方甘寂寞，朱门君勿看辉煌。只今天柱峰何在，好约玄真一醉狂。
殊不恶斋秋晚闲吟五绝
范成大（宋代）

好风入帘图画响，斜照穿隙网丝明。
檐间双雀有时斗，壁下一蛩终日鸣。
捣纸
释居简（宋代）

万杵不为轻，丁宁玉汝成。忽闻敲月响，误作捣衣声。

整整云添薄，方方雪更明。沉思过秦手，古恨满笺生。
叶师迎娶还吴省亲遂之官达州以诗见意
孔武仲（宋代）

言止苏台驾，遂泛荆江舟。
京师诀别易，不以樽俎留。
念书片言赠，俚音谢珠球。
飞飞双凤凰，指日还故丘。
更翔西南天，江云惨高秋。
尊公今季鹰，菰蒪契良谋。
恩威在两部，所至膏泽流。
弟当继华门，不愧古箕裘。
高凤长堤柳，挂帨已雄牛。
相望以功业，毋为置书邮。
送学正萧乃禛同考应天事毕还定庠
罗钦顺（明代）

秦淮西畔棘闱深，夜烛晨光最苦心。自信吹嘘遗朽木，总知淘苦得精金。

儒门谱谍端能继，客路风霜亦惯禁。此去三鳣佳兆恊，再从天上叙乡音。
逢故人
郑思肖（宋代）

晓路云埋拨未开，霜风空老栋梁材。平生不识悲秋事，今日白头何处来。
留题浯溪
王伸（宋代）

湘川佳致有浯溪，元结雄文向此题。
想得后人难以继，高名常与白云齐。
六友诗寄林景云留寿国林道初俞季渊·净友
刘黻（宋代）

净友何亭亭，修洁得自性。
本生淤泥中，乃与玉同莹。
一净消万暑，特立起群敬。
色香非色香，是谓花之圣。
次韵徐赞府蜚英八首
方回（元代）

高低田水入溪流，溪岸閒横野渡舟。
麦饭家家甑中有，永无犊佩起山头。
大宁公馆夜宿
吴殿邦（明代）

寒山一路草荒荒，入宿邮亭又夕阳。半醉布衾凉似水，五更木柝紧敲霜。

偷灯野鼠缘茅榻，叫月村鸡闹竹墙。聊与奚童成短梦，天涯马足为谁忙。
恋绣衾（或送肉色牡丹同赋）
刘辰翁（宋代）

困如宿酒犹未销。满华堂、羞见目招。忽折向、西邻去，教旁人、看上马娇。

肉色似花难可得，但花如、肉色妖娆。谁说汉宫飞燕，到而今、犹带脸潮。
默坐
王飞琼（清代）

默坐閒吟自笑予，行年六九乐贫居。锦机漫织新花样，墨海尝游小蠹鱼。

室有儿孙惟课读，家无儋石亦藏书。人生适意为佳耳，过眼繁华总是虚。
古从军行七首 其一
王逢（元代）

少年快恩仇，辞家建边勋。手中弄铣鋧，目空万马群。

转壁入不毛，水咽山留云。槥还亲抚哭，悔识李将军。
离鸾
唐彦谦（唐代）

闻道离鸾思故乡，也知情愿嫁王昌。尘埃一别杨朱路，

风月三年宋玉墙。下疾不成双点泪，断多难到九回肠。

庭前佳树名栀子，试结同心寄谢娘。
御制庆先后升袝礼成七言六韵奉和
寇准（宋代）

天锡灵符兴宝祚，泽流锦宇福含生。
蒸蒸至孝咸归厚，翼翼精衷尚执盈。
顺考汉仪彰道广，钦崇周典阐文明。
豆笾合饗丰盛备，管磬同和雅奏成。
爱景融辉昭善应，非烟绚采协殊祯。
尊升茂典光惇史，稽古鸿猷振帝紘。
太和县丞厅葺三亭于官廨曰真清曰特秀曰成溪
周必大（宋代）

池疏龙首水循除，日暖游鯈得自如。
官已忘机民正乐，鱼今知我我知鱼。
闻雁杂咏 其十九 倚杖闻雁
成鹫（清代）

植杖倚晴雪，长天来好音。双禽听未稳，孤策意何深。

肃肃云霄羽，悠悠湖海心。一条瘦筇竹，期汝共浮沉。
和芸斋
丘葵（宋代）

脱却蓑衣下钓竿，岂无线路透玄关。
斜风暂罢玄真去，明月来玄太白攀。
自是老怀俱惜别，偶陪清话不知还。
夜来客枕秋声起，矶上苔痕入梦班。
偈颂一百六十首 其四十六
释宗杲（宋代）

一喝分宾主，照用一时行。要会个中意，日午打三更。
次韵王景文赠行四绝 其一
王十朋（宋代）

圣主龙飞白首郎，误蒙亲擢与南床。言多妄发汲长孺，心不敢邪苏世长。
览古十四首 其三
吴筠（唐代）

栋宇代巢穴，其来自三皇。迹生固为累，经始增百王。

瑶台既灭夏，琼室复陨汤。覆车世不悟，秦氏兴阿房。

继踵迷反正，汉家崇建章。力役弊万人，瑰奇殚八方。

徇志仍未极，促龄已云亡。侈靡竟何在，荆榛生庙堂。
重阳
文天祥（宋代）

飘零万里若为家，一夜西风吹鬓华。
只有新诗题甲子，更无故旧对黄花。
送子真给事出守常山
蔡襄（宋代）

安得长材护北州，暂烦儒将拥轻裘。
声名不啻一敌国，功业何须万里侯。
设馆高牙延永昼，猎场飞骑入清秋。
天枢严近恩荣重，归梦应思帝所游。
马德沣
丁明登（明代）

朵朵红莲映绿池，微风吹动影参差。深闺寂寞嫌长昼，一点芳心只自知。
谢人送白山茶花二首 其一
张镃（宋代）

韵胜初闻不记年，偶逢俄在软红边。山矾不遇南昌老，争得嘉名亚水仙。
灯下读玄真子渔歌因怀山阴故隐追拟
陆游（宋代）

湘湖烟雨长蓴丝，菰米新炊滑上匙。
云散後，月斜时，潮落舟横醉不知。
与香山何师相邂逅白门招游具区泛钱塘献别
邝露（明代）

鹣鹣相卷飞，蛩蛩互遗食。足足瑞庭柯，云胡乖羽翼。

哲匠奋南溟，济济光四奕。神鼎升云虬，时龙御天则。

绿綟映垂裳，台阶烂辰极。七九乩文谟，三五纵荡涤。

猃狁徂周原，有苗望虞戚。因猜玉堂燕，遂整垂天翮。

祖帐弁宫云，吴趋弭丹鹢。落落芦中人，吹箫俨相值。

嬉戏终童繻，傲睨虞卿璧。床鸾穴丹山，归嬉耀南国。

弱羽相随翔，枋榆逝安适。甘棠遍维桑，兰路丁榛棘。

楼旌飏具区，追驩数晨夕。敷文割骚腴，鞶彩绚渥饰。

西湖夺晨葩，东溟荡宵汐。阴厓焕阳荣，春膏蔼繁植。

逸爵倾湍驰，离袂搴芳析。高宴促倾曦，葱条谢鸣鵙。

侧聆越人谣，车笠会有役。挥金睦邦茂，怀璧越乡衋。

鉴湖有清漪，仳离炤颜色。
寺桥晚眺
李士涟（明代）

玲珑柏翠隐禅家，断续钟声送落花。石路疑从趺坐尽，烛光解道暗衢华。

槛边树卧皈依水，涧侧林深半染霞。莫谓山中生色少，白云岫出满天涯。
颂古二十九首
释师体（宋代）

贫无所依，两亲相击。
旱地雷声，青天霹雳。
三妇艳歌
曹勋（宋代）

大妇织云锦，中妇绣鸳鸯。
小妇独无事，对镜理红妆。
良人幸安坐，帐暖自添香。
乞假十日日课一诗兴到吟成不计工拙虽数茎拈断亦养疴之一术也 其二
乌尔恭阿（清代）

骑射吾家事，诸儿向晚归。窗间抛马箠，壁上挂弓衣。

洞石心犹羡，穿杨手亦稀。难言筋力健，来岁及知非。
眼儿媚
张元干（宋代）

萧萧疏雨滴梧桐。人在绮窗中。离愁遍绕，天涯不尽，却在眉峰。

离波暗落相思泪，流破脸边红。可怜瘦似，一枝春柳，不奈东风。
哭友人故校书王君夷仲
员兴宗（宋代）

天台插天天一色，先生乃在山之侧。
拥书万卷日逍遥，户外绝之尘土客。
自跡诗书分战场，垂垂六甲皆科郎。
治言说尽万物理，亦有苦语原天荒。
保宁之军愤苛取，大夫回回军吏苦。
公来约束仗忠信，健儿三千胆如鼠。
倦游俯仰栖瀛洲，吏非散仙矧肯留。
金门间作林下语。对之使我销百忧。
人皆病心公病膝，归卧轻舟江月夕。
君不见书剑只今谁访君，灵鹫萧萧墓三尺。
同圣民过杨之美听琵琶女奴弹啄木曲亲诸公所
司马光（宋代）

坐曹据案心目疲，出门上马行何之。
阙然久不见这美，率意共何初无期。
正逢揽辔欲有适，为我却解连环羁。
闲轩适足容数客，夏木初繁有佳色。
呼儿取次具杯盘，青眼相逢喜无极。
檀槽锦带小青娥，妙质何须夸绮罗。
按弦运拨惊四麻，当今老手谁能过。
弹为幽鸟啄寒木，园林飒飒风雨和。
喙长爪短跃更上，丁丁取蠹何其多。
曲终拂羽忽飞，去不觉酒尽朱颜酡。
已闻啄木趋，又闻啄木歌。
雄文更复值绝艺，有如天际倾长河。
今朝壮观诚极乐，去此将奈寂寞何。
归来解带豁胸腹，坐踞胡床仰看怀。
从今三日不洗耳，耳内泠泠有残曲。
人间何物号富贵，纡紫怀金尽虚器。
知君自处真得策，身外百悉都掷置。
太学餐钱月向何，客来取酒现醒醉。
出城
张九成（宋代）

凌晨江畔倚筇行，正见横云冉冉生。
失却前山寻不得，双尖微向日边明。
夜泊鹦鹉洲
钱起（唐代）

月照溪边一罩蓬，夜闻清唱有微风。

小楼深巷敲方响，水国人家在处同。
度岭仍用前题壁韵
李孙宸（明代）

秋色苍茫万里开，长途匹马重迟回。乡心回首无梅寄，客思冯迟见雁来。

秦帝凿馀通贡道，陆郎归后有朝台。山花山鸟如相识，未负临风独举杯。
送焦山淇上人见广祐
释智朋（宋代）

云团广祐尽愁城，未必心肝铁打成。话著石公山下事，定如猿叫第三声。
夜直省中
韦应物（唐代）

河汉有秋意，南宫生早凉。玉漏殊杳杳，云阙更苍苍。

华灯发新焰，轻烟浮夕香。顾迹知为忝，束带愧周行。
送峡州陈廉秘丞三首
司马光（宋代）

地险三巴口，江流百折蟠。
驺珂通峡响，门戟照秋寒。
翠壁虎牙石，素花狼尾滩。
孙刘置栅处，细为写图看。
雪岩
释可湘（宋代）

片片不於他处落，当阳突出险崖机。
此时筑著聱禅客，卒急庞公未得归。
南征八咏 其八 回军将入竹堑城作
林占梅（清代）

亲友何劳远出迎，悠悠一片管弦声。全军甲冑归戎伍，夹道衣冠迓凯兵。

鼍鼓□鸣山岳壮，云麾招飐海天晴。回时制就「南征赋」，长为熙朝颂太平。
生查子
陆游妾某（宋代）

只知愁上眉，不识愁来路。窗外有芭蕉，阵阵黄昏雨。逗晓理残妆，整顿教愁去。不合画春山，依旧留连住。
答曾伯玉借长编二首 其一
黄干（宋代）

白露下百草，迅商薄脩林。幽人起长怀，感此节物深。

揽衣自徘徊，抚剑还悲吟。丈夫各有志，莫作儿曹心。

涉远当疾趋，畏景须就阴。愿言理轻车，去上南山岑。
拟古十九首 其十三 驱车上东门
姚光虞（明代）

晚出城东门，落日照高树。衰草遍郊原，松楸绕长路。

草间何累累，前代公侯墓。翁仲卧荒烟，残碑断以仆。

嗟彼地下人，在昔贵而富。一朝即玄堂，终古如长暮。

时移与代迁，子孙不知处。俯仰慨今昔，胡为不觉悟。

挈榼且携壶，及时且游豫。
次韵翟二淳老见寄
赵鼎臣（宋代）

十年不到鲁东门，归梦长随酒半醺。后进颇能欺俗吏，故交独肯寄高文。

老贪北阙千钟米，兴在西山一段云。欲乞此身南亩去，移书先报苇溪闻。
咏杨柳
张玉孃（元代）

袅袅斜笼寒雨，年年荣乱愁肠。
相对不堪憔悴，画眉羞斗织长。
偈颂一百零二首
释绍昙（宋代）

冻折枯梅，三两枝亚。
香度野桥，影横茆舍。
道人鼻观相忘，有眼如盲，
不被这些留碍。可怜鬼窟藏身，
唤起来，雪团打，
雪团打。
赋真意堂
王洋（宋代）

一室恐妇愁，三间良足用。
积钱宽买园，此事不敢梦。
弋阳千万家，此屋接修栋。
相期生在勤，意象不少纵。
饥字参不破，竟日自倥偬。
设有花木册，仅作一身供。
徐翁初来时，赤子不取重。
徐徐汲壑谷，辘轳转双瓮。
锄夷荆棘开，改化溪山动。
千年五柳陶，慕用常接踵。
徐翁但神会，疏迹不勘颖。
七弦已可忘，五柳不待种，
见山若举头，孤雁亦须送。
官满寓济川馆得叶嘉仲和朱宰梅花诗次韵云作
戴栩（宋代）

饥雀啄芳蕾，蠹苔侵碧枝。
是中浑不较，刻画未嫌时。
春秋战国门。卫灵公
周昙（唐代）

子鱼无隐欲源清，死不忘忠感卫灵。

伯玉既亲知德润，残桃休吃悟兰馨。
至日
刘子翚（宋代）

客中双鬓老尘埃，海角仍逢至日来。
近腊风光初染荔，新阳气日仅浮灰。
豆糜厌胜怜荆俗，云物书祥忆鲁台。
搔首故园心欲断，少陵赖有掌中杯。
横吹曲辞。折杨柳
张祜（唐代）

红粉青楼曙，垂杨仲月春。怀君重攀折，非妾妒腰身。

舞带萦丝断，娇娥向叶嚬。横吹凡几曲，独自最愁人。
追记昔年正月十日宣城出城至广教
吕本中（宋代）

尝忆他年在宛陵，好山松竹面层层。江城气候犹含雪，草市人家已挂灯。

每怪愁肠难贮酒，时随拄杖出寻僧。如今转觉衰颓甚，病坐南窗冷欲冰。
亭上茅寄生
陈宓（宋代）

生长天垂力，孤悬有作奇。
最先承晓露，终不堕春泥。
天冠山二十八首 其十一 长生池
王士熙（元代）

修竹夹清池，一亭山之西。长生人已去，谁能汩其泥。
寒食洛阳道
吴融（唐代）

路岐无乐处，时节倍思家。彩索飏轻吹，黄鹂啼落花。

连乾驰宝马，历禄斗香车。行客胜回首，看看春日斜。
洞仙歌·毗陵赵府兵后僧多占作佛屋
汪元量（宋代）

西园春暮。乱草迷行路。风卷残花堕红雨。念旧巢燕子，飞傍谁家，斜阳外，长笛一声今古。
繁华流水去，舞歇歌沉，忍见遗钿种香土。渐橘树方生，桑枝才长，都付与、沙门为主。便关防不放贵游来，又突兀梯空，梵王宫宇。
落花长吟
邵雍（宋代）

以酒战花秾，花秾酒更浓。
花能十日尽，酒未百壶空。
尚喜装衣袂，犹怜坠酒锺。
多情唯粉蝶，薄倖是游蜂。
减却墙头艳。添为径畔红。
飘零深院宇，点缀静帘栊。
又恐随流水，仍忧嫁远风。
水流犹委曲，风远便西东。
狼籍残春后，离披晚照中。
亭台虽有主，轩骑断无踪。
剑去拥妃子，兵来围石崇。
马嵬方恋恋，金谷正匆匆。
曹植辞休切，襄王梦已终。
谬称寻洛浦，浪说数巫峰。
燕诉冤还在，莺传信莫通。
苔钱如可买，柳線自能缝。
怅望尤真宰，凄凉殢化工。
放教成烂漫，不使略从容。
命扫心争忍，言心计遂穷。
异香销骨髓，绝色死英雄。
任诧回天力，饶矜盖世功。
奈何时既往，到了事难重。
开谢形相戾，兴衰理一同。
天面之浅者，未始免忡忡。
汴京纪事二十首·其五
刘子翚（宋代）

联翩漕舸入神州，梁主经营授宋休。
一自胡儿来饮马，春波惟见断冰流。
长条曲为友人赋二首
屠隆（明代）

手碎琵琶断玉箫，青青谁竟折长条。
背啼红袖逢人笑，岁岁春风恨不销。
全州捲烟阁
王鞏（宋代）

长江萦村若练带，晴岫插天如画屏。
山青水秀两奇绝，道人对此开禅扃。
红尘一点飞不到，举手高可摩天星。
送陆秀才归觐省
戎昱（唐代）

武陵何处在，南指楚云阴。花萼连枝近，桃源去路深。

啼莺徒寂寂，征马已駸駸。堤上千年柳，条条挂我心。
谢邻友陈仲学秀才惠玉芎苗二首
戴表元（宋代）

君家自有头风药，种在青青竹素园。
此物但堪供暑啜，肯来相就发清言。
奉和鲁望四明山九题。樊榭
皮日休（唐代）

主人成列仙，故榭独依然。石洞哄人笑，松声惊鹿眠。

井香为大药，鹤语是灵篇。欲买重栖隐，云峰不售钱。
春词 其十三
毛滂（宋代）

粉壁椒花馥，瑶钗彩燕翩。东风呼唤得，随意作春妍。
与襄阳太守张亚仲
葛胜仲（宋代）

春波涨酦醅，绿净疑染黛。神女昔江皋，玩珠仍解佩。

沙光射目明，浪影摇风碎。乐哉今日游，放溜舞滂湃。

华觞挹空阔，叠鼓助击汰。仰视白铜堤，岑楼飞綵绘。

游女凭危栏，纷若五家队。真想谢窘拘，意有千里快。

远岸指烟蓝，飞流罗水硙。尚想竞渡时，千船唱何在。
南山
李山甫（唐代）

钝碧顽青几万秋，直无天地始应休。莫嫌尘土佯遮面，

能向楼台强出头。霁色陡添千尺翠，夕阳闲放一堆愁。

假饶不是神仙骨，终抱琴书向此游。
湖州歌九十八首 其三十六
汪元量（宋代）

两淮极目草芊芊，野渡灰余屋数椽。
兵马渡江人走尽，民船拘敛作官船。
送观禅客
释道生（宋代）

西浙江边话别时，断头船子疾如飞。白拈手里分赃去，临济休誇小厮儿。
予作归鴈亭於滑州後十有五年梅公仪来守是邦
欧阳修（宋代）

风吹城头秋草黄，仰见鸣鴈初南翔。
秋草风吹春复绿，南鴈北飞声肃肃。
城下台边桃李蹊，忆初披荒手植之。
雪消冰解草木动，因记鸿鴈将归时。
尔来十载空遗迹，飞鴈年年蹊，
忆初披荒手植之。雪消冰解草木动，
因记鸿鴈将归时。尔来十载空遗迹，
飞鴈年年自南北。台倾余址草荒凉，
树老无花春寂历。东州太守诗尤美，
组织文章烂如绮。长篇大句琢方石，
一日都城传百纸。我思古人无不然，
慷慨功名垂百年。沉碑身後念陵谷，
把酒泣下悲山川。一时留赏虽邂逅，
後世传之因不朽。
次律兄饷鱼鱼不至而诗至颇类南海使君送酒辄成三绝一笑而已赐茗少分以报厚意 其二
沈与求（宋代）

先生远饷锦鳞鲜，剥啄扣门惊阿连。只有珠玑落窗几，空教口角堕馋涎。
出门与邻人笑谈久之戏作
陆游（宋代）

屋角时闻黄犊鸣，相逢但可说春耕。
一言误及城中事，议罚应须便酌觥。
阻风回舟泊新河口饮李氏酒肆后轩 其二
赵鼎（宋代）

八节愁闻上水滩，江流东下许艰难。青帘招我非无意，端为疏篷夜枕寒。
祭柳子厚文
韩愈（唐代）

维年月日，韩愈谨以清酌庶羞之奠，祭于亡友柳子厚之灵：

嗟嗟子厚，而至然耶！自古莫不然，我又何嗟？人之生世，如梦一觉；其间利害，竟亦何校？当其梦时，有乐有悲；及其既觉，岂足追惟。

凡物之生，不愿为材；牺尊青黄，乃木之灾。子之中弃，天脱馽羁；玉佩琼琚，大放厥词。富贵无能，磨灭谁纪？子之自著，表表愈伟。不善为斫，血指汗颜；巧匠旁观，缩手袖间。子之文章，而不用世；乃令吾徒，掌帝之制。子之视人，自以无前；一斥不复，群飞刺天。

嗟嗟子厚，今也则亡。临绝之音，一何琅琅？遍告诸友，以寄厥子。不鄙谓余，亦托以死。凡今之交，观势厚薄；余岂可保，能承子托？非我知子，子实命我；犹有鬼神，宁敢遗堕？念子永归，无复来期。设祭棺前，矢心以辞。呜呼哀哉，尚飨！
烟雨楼
叶隆礼（宋代）

傍家亭馆占湖东，寂寞为邻祗陆公。
竹树一堤如有碍，乾坤万象自无穷。
棹歌远入秋波绿，塔影中分晚照红。
尊酒待游烟雨景，画图著我笠蓑翁。
岭南荔枝不可寄远龙眼新熟辄以五日颗奉晦叔
张栻（宋代）

荔子如今尚典刑，秋林圆实著嘉名。
虽无赪玉南风面，却耐筠笼千里行。
和感怀韵
李吕（宋代）

四时迭运春复冬，莫把穷愁蹙两峰。
牢掣鼻绳休放却，镜中已失旧时容。
送丁子章将漕湖南三首
杨万里（宋代）

岳麓猿声里，湘流鴈影边。
自天持一节，到日是新年。
身退名逾重，今稀古则然。
黄花非不好，只是插离筵。
有感时与李弘斋有约
裘万顷（宋代）

去年今日西归客，曝背茅檐又一冬。
岁月催人虽迅速，简编於我却从容。
知名焉用诗千首，养病聊须酒一钟。
早晚杖藜修水去，故人有约许相从。
戴朝宾四山亭 其四
佘翔（明代）

南海归来兴不孤，高阳浊酒命吾徒。一池春水葡萄色，肯与西施泛五湖。
寄题材夏时甫晓山亭诗
袁甫（宋代）

夏君人中英，讷斋天下士。
襟期修篁友，节操孤松比。
大书晓山扁，山色来棐几。
爱此朝气爽，未明搅衣起。
讷斋我妇翁，颇曾窥涯涘。
结交折辈行，逢人说夏子。
因读晓山吟，令我慨生死。
人世亦何为，仕宦聊尔尔。
熟知死不朽，香比名垂祀。
此人不复得，此诗谁能似。
时甫盍刻石，方山可对峙。
肥累城
石宝（明代）

肥子西行竟未还，遗踪空寄旧山川。都俞气散应难复，秦晋功成亦忽然。

古树啼鹃经几度，城门来鹤又千年。直今平地皆禾黍，野老宁知海变田。
祭酒芮公既殁四年门人吕某始以十诗哭之
吕祖谦（宋代）

出祖津头六馆空，帽檐齐侧挂帆风。
吴兴盛事人能数，直自胡公到芮公。
有赠
施仁思（清代）

妾身心事未分明，一曲笙声送远行。大海瀛环三万里，神京路纪八千程。

珍藏玄露成丹液，伫待春风报姓名。玉种蓝田君记取，裴郎端不负云英。
句
晏殊（宋代）

若更迟开三二月，北人应作杏花看。
得江西报六言十首 其八
刘克庄（宋代）

芈姓公子哀郢，黍离大夫悯周。杜云野老潜哭，谷谓寒儒浪愁。
道间即事
黄公度（宋代）

花枝已尽莺将老，桑叶渐稀蚕欲眠。
半湿半晴梅雨道，乍寒乍欲麦秋天。
村垆沽酒谁能择，邮壁题诗尽偶然。
方寸怡怡无一事，粗裘粝食地行仙。
松径
林逋（宋代）

霜子落秋筇卓破，雨钗堆地屐拖平。
不知呵止长安客，肯爱深穿冷翠行。
偈颂一一二首 其五十二
释清远（宋代）

龙门潦倒，告报诸人。既然如是，何故因循。
偈七首 其五
释守端（宋代）

他人住处我不住，他人行处我不行。不是为人难共聚，大都缁素要分明。
山居避难六首
陈著（宋代）

避地托山翁，归心亦欲东。
西村明骑火，北渡撼兵风。
抖擞尘衣黑，摩挲泪眼红。
何如且深隐，苟活老光鸿。
石鼓
成鹫（清代）

须弥椎打虚空鼓，消息惟教风穴知。顽石自来能解语，希声何必问冯夷。
修复东林书院诗四首 其一 留馨堂
黄世法（清代）

此是东林旧讲堂，城南古寺拜文庄。尚留薪木馀馨在，直接渊源百读长。

海可来游非断港，山堪仰止且循墙。抠衣最恨余生晚，未列当年弟子行。
云雨
宋无（元代）

云雨朝朝暮暮新，裹王魂断楚不江春。
武丁曾有中宵梦，惟见岩前牍筑人。
题岭梅梁月卷赠林伯遇由粤入燕
张萱（明代）

春明榕水片帆开，去问黄金市骏台。颜色已留梁上月，梦魂应绕岭头梅。

粗豪湖海诗千首，肮脏风尘酒一杯。为语明珠休暗掷，好携长铗且归来。
太原寒食观仗上严司空
杨巨源（唐代）

天倚王师静沙漠，年年寒食并州乐。珠华相压驾重。
初晴
刘辰翁（宋代）

初日入高楼，归云杂江树。鱼游新雨清，鸟语晨光吐。

天容起复睹，烟色转轻素。墙草丽车前，巷沟映泥路。

窗明袪宿润，础泫滑微步。会朝有宿客，过午无来屦。

沿砌上蠙衣，虚庭竿犊裤。人生足无事，世故非所虑。

彼语吾不闻，清风有时度。
西郊寻梅
陆游（宋代）

西郊梅花矜绝艳，走马独来看不厌。
似羞流落蒙市尘，宁堕荒寒傍茆店。
翛然自是世外人，过去生中差一念。
浅颦常鄙桃李学，独立不容莺蝶觇。
山矾水仙晚角出，大是春秋吴楚僭。
余花岂无好颜色，病在一俗无由砭。
朱栏玉砌渠有命，断桥流水君何欠。
嗟余相与颇同调，身客剑南家在剡。
凄凉万里归无日，萧飒二毛衰有渐。
尚能作意晚相从，烂醉不辞杯潋灩。
除夜寄卢菊磵
刘过（宋代）

见说卢夫子，诗成手自书。
雪便金帐暖，云荫玉山居。
椒叶储名酒，萍虀荐野蔬。
夜寒裩犊鼻，应念马相如。
秋日杂兴二首
罗椅（宋代）

跃鱼甚微细，解转达秋江漪。
一静未满刻，一动辄移时。
岂由鱼乐乎，或是不性之。
商量未渠稳，风急芦花低。
太极
戴亨（清代）

太极虚其中，森然万象具。道裕形器先，乾坤受陶铸。

日月转神枢，往来成寒煦。坱然气机流，群动非自由。

旋生而旋灭，灵蠢同一筹。哲人识至奥，洁虑笃冥修。

手握天帝心，神与元始谋。元始妙无质，阴阳岂能雠。

薪尽而火传，斯理宜潜搜。
和叶中茂过访见贻四章 其一
赵汸（元代）

早识长材叹陆沈，逢时况复重南金。少年漫说从军乐，志士常怀报国心。

已见奇功书幕府，每传佳句到山林。孤灯偶共抽青简，夜雨寒窗感慨深。
将至五羊先寄颖叔修撰
郭祥正（宋代）

句水分携二十年，却临南海望青天。元戎为解陈公榻，下客惭非孺子贤。

冷艳一枝梅照眼，清光五斗酒盈船。朝廷近日无新事，只恐西戎尚扰边。
华补庵服阕北上分得春草自应知
文嘉（明代）

春草自应知，春风送客时。可堪南浦恨，愁咏北征诗。

水远花飞急，天长雁去迟。迢迢江汉意，芳杜不胜思。
社日喜雨复用前韵 其二
王十朋（宋代）

欲放乾坤万里春，要须先洗庾公尘。朝绅贺雨诗多少，谁是诗中讽谏人。
黑水馆
李新（宋代）

孤宦轮蹄消岁月，谁缘清赏慰蹉跎。
曾行轩户昔无处，见在江山今得多。
雪色云容通剑阁，镜光池溜属天河。
本来一段真奇绝，不肯关情柰俗何。
送昭礼还金陵四首
赵蕃（宋代）

松峦特立士，君也为之子。
异同诮歆向，父子自知己。
向来知名人，得此多失彼。
愿君考其然，九十半百里。
呈恩缄庵尚书 其三
柏春（清代）

见贼哗相走，失律则有诛。岂不畏军政，强懦同一途。

战罢按功畏，黑白互欺诬。桃僵或李代，攻瑕且掩瑜。

计非厉选锋，畴其奋前驱。值兹寇氛恶，同仇极海隅。

激扬术匪难，拊循情自孚。岂无翘关材，英风冠万夫。

徒木信能示，食駮报可图。盘根畏利器，况乃摧朽株。
孙侍郎访及仍携示近诗
刘敞（宋代）

泌水衡门野老居，彤幨丹毂使君舆。固惊北海犹知备，曾谓西河尚起予。

高卧穷愁述岁晚，立谈襟抱为公摅。浪传方伯中和颂，讵有虚仪讲德书。
晚步追凉二首
杨万里（宋代）

风不须多只是凉，穿花度柳到人傍。
细吹病耳飕飕响，徐弄轻衫拂拂长。
贺洪锦溪出世雁山能仁１
释绍昙（宋代）

诸方口里水漉漉，一滴何如龙鼻头。
涨起春溪新濯锦，触崖翻瀑浪花浮。
送沈亚之赴郢掾
徐凝（唐代）

千万乘骢沈司户，不须惆怅郢中游。

几年白雪无人唱，今日唯君上雪楼。
游临丞挽诗
魏了翁（宋代）

冰至人犹玩，波颓力不支。
摇摇路旁梗，炯炯日中葵。
学道长身健，忧时两鬓丝。
竟摇天老眼，畀以宁馨儿。
逍遥咏
宋太宗（宋代）

犹龙景象驾翔鸾，道在虚无天地间。
一二合将归大礼，五千言地不开关。
仪形眇邈难相类，圣迹希夷语默闲。
昔日西游如似梦，化胡异域却应还。
简徐宰
方岳（宋代）

雨外茅茨黄叶村，老农相语一灯昏。
山深未识新官姓，但说无人夜打门。
送人还江右
王士元（宋代）

秋风萧萧天气凉，故人别我归故乡。借问故乡在何处，江南江北章江旁。

章江此去六千里，乡思年年萦梦里。一叶蒲帆万里风，今朝却渡瞿塘水。

楚尾吴头岁月赊，满林黄叶认君家。白头人指忘忧草，红粉春开并蒂花。

十年萍聚如胶漆，一语赠君君且别。他日江天雁度时，为余远寄双飞翼。
崇恩太后升祔十四首 亚献用《神安》。
郊庙朝会歌辞（宋代）

嫔于潜邸，爰正坤仪。关雎化被，思齐名垂。柔德益茂，家邦以熙。

皇心追崇，永羞牲粢。
楚余生千里过访乞诗四绝以赠其行 其二
胡应麟（明代）

车骑翩翩瀫水头，朱弦彩笔羡风流。元龙豪气今馀几，为汝重登百尺楼。
寇季膺古刀歌
韦应物（唐代）

古刀寒锋青槭槭，少年交结平陵客。求之时代不可知，

千痕万穴如星离。重叠泥沙更剥落，纵横鳞甲相参差。

古物有灵知所适，貂裘拂之横广席。阴森白日掩云虹，

错落池光动金碧。知君宝此夸绝代，求之不得心常爱。

厌见今时绕指柔，片锋折刃犹堪佩。高山成谷苍海填，

英豪埋没谁所捐。吴钩断马不知处，几度烟尘今独全。

夜光投人人不畏，知君独识精灵器。酬恩结思心自知，

死生好恶不相弃。白虎司秋金气清，高天寥落云峥嵘。

月肃风凄古堂净，精芒切切如有声。何不跨蓬莱，

斩长鲸。世人所好殊辽阔，千金买铅徒一割。
观渡江诸人诗
陆游（宋代）

中朝文有汉唐风，南渡诗人尚数公。
正使词源有深浅，病懹羁思亦相同。
题冒辟疆姬人金圆玉水墨秋葵图
厉鹗（清代）

金盏横欹醉不胜，墨痕秋晖一奁冰。西园老尽佳公子，看画花枝学信陵。
句
古成之（宋代）

寰中有道逢千载，岭外观光只一人。
句
释仲殊（宋代）

凉生宫殿不因秋。霁色澄千里，
潮声带两州。天长地久大悠悠，
尔既无心我亦休。海门碍日山双耸，
江北迎人树几行。
莞山净明庵小参示众
释昙华（宋代）

三十三州七十僧，驴腮马颔得人憎。
诸方若具罗笼手，今日无因到净明。
西征道中送陈舅秀才北归
欧阳修（宋代）

棋墅风流谢舅贤，发光如葆惜穷年。
人随黄鹄飞千里，酒满栖穷送一弦。
望驿早梅迎远使，拂鞍衰柳拗归鞭。
越禽胡马相逢地，南北思归各黯然。
五月十四日梅雨始通走笔二十韵
方回（元代）

迩日岂无雨，东有西或无。
有亦仅鸣瓦，不肯鸣庭除。
檐声尚难滴，况望浮沟渠。
滂沱靡后继，霹雳空先驱。
山田半未莳，莳早青苗枯。
切虑旱势迫，莫办暑气甦。
去风当此际，浙乡渺为湖。
穷冬六十日，所至雪塞途。
无乃天力韵，有如酒家垆。
瓮盎夙倾倒，遂绝来者沽。
或谓帝有赫，岂忍氓毕屠。
久蓄必大泄，勿遽宜少须。
邻寺钟鼓晦，顿与常时殊。
果即骤倾注，屋漏衣巾濡。
平明视荒园，破鞋涉泥途。
讵惜葵卉仆，但喜豆叶腴。
西溪报桥断，渡舫若纡。
遥想农出野，蓑笠争奔趋。
吾虽乏良畴，窘饥意已纾。
天下免沟瘠，敢叹瓶无储。
题诚斋像二首
刘克庄（宋代）

欧阳公屋畔人，吕东莱派外诗。
海外咸推独步，江西横出一枝。
鹧鸪天·风约微云不放阴
佚名（宋代）

风约微云不放阴。满天星点缀明金。烛龙衔耀烘残雪，羯鼓催明发上林。河影转，漏声沈。缕衣罗薄暮云深。更期明夜相逢处，还尽今宵未足心。
六言诗
孔融（魏晋）

郭李分争为非。
迁都长安思归。
瞻望关东可哀。
梦想曹公归来。
齐桓公伐楚盟屈完
左丘明（先秦）

齐侯与蔡姬乘舟于囿，荡公。公惧变色；禁之，不可。公怒，归之，未之绝也。蔡人嫁之。

四年春，齐侯以诸侯之师侵蔡，蔡溃，遂伐楚。楚子使与师言曰：“君处北海，寡人处南海，唯是风马牛不相及也。不虞君之涉吾地也，何故？”管仲对曰：“昔召康公命我先君大公曰：‘五侯九伯，女实征之，以夹辅周室。’赐我先君履：东至于海，西至于河，南至于穆陵，北至于无棣。尔贡包茅不入，王祭不共，无以缩酒，寡人是徵；昭王南征而不复，寡人是问。”对曰：“贡之不入，寡君之罪也，敢不共给？昭王之不复，君其问诸水滨。”(徵 通 征)

师进，次于陉。

夏，楚子使屈完如师。师退，次于召陵。齐侯陈诸侯之师，与屈完乘而观之。齐侯曰：“岂不穀是为？ 先君之好是继，与不穀同好，如何？”对曰：“君惠徼福于敝邑之社稷，辱收寡君，寡君之愿也。”齐侯曰：“以此众战，谁能御之！以此攻城，何城不克！”对曰：“君若以德绥诸侯，谁敢不服？ 君若以力，楚国方城以为城，汉水以为池，虽众，无所用之！”

屈完及诸侯盟。
甲子除夕
刘荣嗣（明代）

双鬓萧萧城一阹，自斟浊酒倍踌躇。
星霜遇景悲时迈，身世闲愁集岁除。
久已逃名安薜荔，渐看偶语禁诗书。
清溪何处桃花渡，欲向花源深处居。
刘景仁画墨梅扇上又画梅影于扇阴求诗各题一绝 其一
胡铨（宋代）

竹外梅花耿玉颜，凛然冰句落霜纨。莫将轻扇趋炎子，留作人间六月寒。
秋热
杨万里（宋代）

今年秋热倍常年，更住西峰落照村。
最是樱桃梢上日，裴回不落等黄昏。
结屋
戴芬（清代）

结屋深林里，幽蹊少客行。夕阳乱花影，流水作琴声。

遣闷排棋阵，消间借酒兵。梦醒无个事，凉吸碧泉清。
次张学录韵十首
陈造（宋代）

臛鸭久欲忘，食蛙近亦稍。
人言淮浙殊，得饱不汝较。
比见客谈东福昌之胜若可避世恨未能一游偶杜某
李光（宋代）

闻道招提枕半冈，结茅真在白云乡。岚光滴沥衣裳冷，爽气空云枕簟凉。

幻灭不传神女梦，心清时到赞公房。是身直与云相似，肯与众生出岫忙。
罢归
张孝祥（宋代）

亲老难为住，恩深许放归。北行湘水阔，南望瘴烟微。

兵卫收门戟，征尘上客衣。遥知六七月，喜气满庭闱。
木兰花慢（中秋）
洪皓（宋代）

属三秋正半，暮云敛、月舒圆。误警鹤鸣皋，栖乌绕树，魑魅惊旋。寻常对三五夜，纵清光、皎洁未精妍。须是风高气爽，一轮绝后光前。

无偏。故国迢迢，千万里、共婵娟。但陟屺瞻驰，高楼念远，宁不凄然。天涯更新雁过，□哀嗷、出塞影联翩。空俾骚人叹羡，向隅耿耿无眠。
送省空上人归南岳
郑巢（唐代）

又归衡岳寺，旧院树冥冥。坐石缝寒衲，寻龛补坏经。

峤云笼曙磬，潭草落秋萍。谁伴高窗宿，禅衣挂桂馨。
柳
姜特立（宋代）

长条攀折叹离披，底事人间管别离。
何惟龙津能御气，建章宫里斗腰支。
抒叹
宋祁（宋代）

寒日不我驻，岁阴生事微。
孤怀百感萃，双鬓二毛稀。
樵突沉残桂，尘编拥故帏。
况无安邑累，身托故山薇。
王右丞雪霁捕鱼图
元好问（金朝）

江云滉滉阴晴半，沙雪离离点江岸。
画中不信有天机，细向树林枯处看。
渔浦移家愧未能，扁舟萧散亦何曾？白头岁月黄尘底，笑杀高人王右丞。
蒋绍初招集拙政园次赵云松韵
王昶（明代）

澹云微雨罨楼台，三径琴樽傍水开。花木百年犹似旧，江湖二鸟恰同来。

讨春尚有香车集，授简欣看玉树才。更喜嘉禾诗画客，北窗跂脚共徘徊。
红桥诗
张红桥（明代）

芙容作帐锦重重，比翼和鸣玉漏中。
共道瑶池春似海，月明飞下一双鸿。
艮岳百咏 竹径
李质（唐代）

翠叶吟风长淅沥，寒梢擎露忽高低。有时杳杳穿云去，碧玉交加四望迷。
次韵朱新仲省宿十首 其一
刘才邵（宋代）

天运若循环，火中暑方徂。中庭月雾薄，映空凝有无。

晓色上丹阙，回光射平湖。殿门观剑集，櫑具装鹿卢。
婺州屏居蒙右省王拾遗车枉降访病中延候不得因成寄谢
韦庄（唐代）

三年流落卧漳滨，王粲思家拭泪频。画角莫吹残月夜，

病心方忆故园春。自为江上樵苏客，不识天边侍从臣。

怪得白鸥惊去尽，绿萝门外有朱轮。
途次内黄马病，寄僧舍呈诸友人
高骈（唐代）

官闲马病客深秋，肯学张衡咏四愁。
红叶寺多诗景致，白衣人尽酒交游。
依违讽刺因行得，淡泊供需不在求。
好与高阳结吟社，况无名迹达珠旒。
和林宝文喜雨
王炎（宋代）

山椒霭霭暮云徂，一雨翻盆物尽苏。
父老相逢笑相语，今年和气旧时无。
临江仙（呈湘川使君丁郎中仲京）
姚述尧（宋代）

佳节喜逢长久日，魏文帝《与钟繇书》曰：“九月九为阳数，而日月并应。俗嘉其名，以为宜于长久，故以享宴高会。是月律中无射，言群木庶草无有射地而生，惟菊纷然独荣。非夫含乾坤之淳和，体芬芳之淑气，孰能如此。故屈平悲冉冉之将老，思食秋菊之落英。辅体延年，莫斯之贵。谨奉一束，以助彭祖之术。翩翩凫＿朋来。霜清天宇绝纤埃。老杜《九日》诗云：“天宇清霜净，公堂宿雾披。”遥怜巴岭月，严武有《九日巴岭答杜二见忆》诗云：“卧向巴山落月时，两乡千里梦相思。”拟上曲江台。老杜有《九日曲江》诗云：“重阳独酌杯中酒，抱病起登江上台。”

怀县从容留客宴，见老杜《九日杨奉先会白水崔明府》诗。追欢正好传杯。使君归骑莫相催。更拚明日醉，未放菊花开。
次韵欧阳良有高山仰止四首
赵文（宋代）

我携二三子，行此白玉湾。
案头左章集，古语留人间。
我昔识此左，风雨满空山。
忧愁送日月，不复记容颜。
自从一别来，乃此再见悭。
为客使同邑，造物何其儇。
岂无城府意，乘马忽复班。
还能顾寂寞，山路披荒菅。
又溪山堂次韵四首
韩元吉（宋代）

梅子青青杏子红，绕城荷叶已掀风。
莫嫌春尽无花柳，犹得清樽阿堵中。
岳麓书院纪事 其七
徐炘（清代）

小息云房四座春，青山绿酒采兰辰。天开胜地无今古，客到同心忘主宾。

好鸟自调弦外韵，修篁替扫槛边尘。诸君此会休轻视，觞咏何曾让昔人。
画丛菊
吴灏（清代）

落寞素商歇群芳，西风昨夜鬓有霜。红紫黄白麂篱侧，陶潜醉了梦菊香。
赠寻贤赵相士
王柏（宋代）

赤脚佯聋术有神，贤才未必要贤寻。
寻贤牌子非贤物，自是君王坐右箴。
中秋夜南楼寄友人
无可（唐代）

海月出白浪，湖光射高楼。朗吟无绿酒，贱价买清秋。

气冷鱼龙寂，轮高星汉幽。他乡此夜客，对酌经多愁。
柳梢青三首 其二
史承谦（清代）

墙角春浓。枝头袅袅，掩映帘拢。带剩斜阳，渲过丝雨，受足东风。

几回行遍花丛。问上苑、何时袖笼？绕树微吟，莫将宫体，轻怨残红。
一峰辞予泪下感而示此
释函是（明代）

辞我归丹岫，潸然泪满襟。去留伤老大，山水畏高深。

为道思初日，离情盼远岑。及时须努力，莫负古人心。
宿仙山浸碧轩二首
王柏（宋代）

浸碧去崖谷，琅然话夙缘。
水云藏定力，霜雪护华巅。
渐喜虚形槁，祗求实行全。
曾随痴钝失，当已得心传。
送夏辟疆解官
毛滂（宋代）

北风吹劲翮，凌厉欲云奔。
门棒敛行色，县花消别魂。
进舟寒濑涩，回道乱山昏。
珍重操刀事，余言淡可吞。
杨天瑞府判平冤诗
赵孟頫（元代）

至元年间岁辛卯，建宁总管有马谋。间因盗起建阳县，欲引镇军肆诛屠。

闻民张氏有女子，小名月娘美且姝。思得此女恣淫泆，乃诬张氏与贼俱。

月娘逃匿不可得，旁及邻女遭奸污。既得月娘欲灭口，父母亲戚皆囚俘。

一家九人一时毙，痛入骨髓天难呼。其馀五人亦濒死，身被榜掠无完肤。

人家不幸产尤物，破家灭族真无辜。杨侯天瑞为府判，深疑此事皆虚诞。

奋髯仗义以死争，力谓马谋当并按。月娘得脱为良人，待尽残囚出狱犴。

沉冤极枉一旦伸，台省交章同论荐。圣神天子甚明察，诏下天门发英断。

马谋竟以罪伏诛，行路闻之亦咨叹。邑人为侯生立祠，牲酒缤纷勤荐祼。

杨侯平反世希有，宜有升迁示旌劝。政事固因才德美，岁月难将资品算。

即今巳过二十年，那抛朱绂换青衫。皋夔在位方进贤，请为诵我平冤萹。
心交如美玉
释智圆（宋代）

心交如美玉，经火终不热。
面交如浮云，顷刻即变灭。
对坐成参商，咫尺成胡越。
我有心交者，不见几岁月。
山叠水茫茫，含情向谁说。
老少年 其三
弘历（清代）

秋思迎人韵飒风，煇煇不待雁来红。淮南门者如嫌老，色似桃花是八公。
读公择箧中徐季益孙子进昆仲诗有怀其人因以题赠四首 其四
赵蕃（宋代）

我贫犹说在有贫，羁旅如君更感人。强道诗工能泣鬼，未如钱夥可通神。
送郑启三归南坂兼应潮州何太守聘 其一
章甫（宋代）

异地相逢结友生，十年前已识韩荆。追思倚玉三千日，忽买归韩十一更。

鹿耳有门犹镇海，鲲身无线不缠城。山川也解伤离别，忍唱阳关第四声。
题悬溜岩隐者居
方干（唐代）

世人如要问生涯，满架堆床是五车。谷鸟暮蝉声四散，

修篁灌木势交加。蒲葵细织团圆扇，薤叶平铺合遝花。

却用水荷苞绿李，兼将寒井浸甘瓜。惯缘嶮峭收松粉，

常趁芳鲜掇茗芽。池上树阴随浪动，窗前月影被巢遮。

坐云独酌杯盘湿，穿竹微吟路径斜。见说公卿访遗逸，

逢迎亦是戴乌纱。
子夜吴歌·夏歌
李白（唐代）

镜湖三百里，菡萏发荷花。
五月西施采，人看隘若耶。
回舟不待月，归去越王家。
寄题荣守岑象求岩起太博清富楼
冯山（宋代）

南荣太守传诗邮，诗题清富城西楼。楼中风物略已尽，行欲摸咏难为酬。

怜公谪官不累意，如与万象同优游。偏州随分与山水，好景散漫无人收。

昔人知宴不知赏，俗气未断烟云羞。凌灵把酒独长啸，岁久此地才风流。

公帆南国走欲遍，耸秀浩荡皆穷搜。归来耳目殊未厌，尚恐胜概遗遐幽。

九疑岩洞识元叟，三湘泉石逢柳侯。名贤到处适所寓，非事笔砚搜林丘。

五年留梓恣登览，百刹照水江环州。得公新篇似相约，正上兜率吟清秋。

尘中嗜好屑可鄙，恨不径往追公游。他时三老期一笑，爱闲岂是平生谋。
重九才四日尔风雨如此病卧殊亡聊小儿辈取酒饮予且索作诗强和渊明九日閒居一首
赵蕃（宋代）

久不观陶诗，彷佛如前生。忽此迫重九，意是渠所名。

我方卧病中，斋居忘昏明。不知檐雨落，但觉奔涛声。

两儿绝可怜，弱者才五龄。深悯乃翁惫，取酒前为倾。

岁月已如许，我衰难复荣。但愿此可安，闾里无异情。

何必议徙居，终焉计将成。
上林归鸦
陈郁（宋代）

夕阳鸦背敛残红，万点飞归傍帝宫。应是上林栖宿稳，可曾惊散月明中。
崔子虚以公檄出籴作诗寄叶伯永且言其道途之艰因次韵以寄
周孚（宋代）

诗来君马叹玄黄，正坐盐车道路长。倒壑枯槎无复绿，并岩残菊尚馀香。

眼看落日还应眩，心对寒溪却暂凉。昔日维摩君记否，迩来衰病亦怀乡。
曲江西岸晚步
郑潜（明代）

舟泊双江渡，行过西岸村。攀梅憎竹刺，藉草爱榕根。

白石流波滑，青山野烧痕。家家椎髻女，汲水到黄昏。
重赠李大夫
白居易（唐代）

早接清班登玉陛，同承别诏直金銮。凤巢阁上容身稳，

鹤锁笼中展翅难。流落多年应是命，量移远郡未成官。

惭君独不欺憔悴，犹作银台旧眼看。
点绛唇
陈允平（宋代）

眉叶颦愁，泪痕红透兰襟润。雁声将近。须带平安信。

独倚江楼，落叶风成阵。情怀闷。蝶随蜂趁。满地黄花恨。
元夕块坐因用叶翰林去年见寄元夕诗韵写怀 其一
程俱（宋代）

儿童逐遨戏，先春祷春晴。心如飘风快，目若冰壶明。

宁为惜日计，所愿佳节并。老来见纷丽，如乾闼婆城。

流光不可挽，譬彼空中声。那知节物佳，翛然谢将迎。

幽灯对简编，历历记所更。斯须闭关卧，鼻息惊雷鸣。

寤念北山北，田家已催耕。胡为异乡久，空寒猿鹤盟。
扬州骑鹤楼
宋伯仁（宋代）

醉倚阑干独黯然，淮南不比数年前。
只宜跨鹤翩然去，休说腰缠十万钱。
长短句调子与补楚臬
王世贞（明代）

天目山人恋山住，天目之神诉上帝。往者先朝时，此曹落魄不得意。

搜剔魍魉，调弄元气。令我刺促竟岁无时宁，胡不驱之向燕京。

燕京酒价一夕增，七贵五侯倒屣迎。吹嘘大路寒暑出，指顾阊阖风云生。

故人见君面，移尊日欢宴。少年见君诗，下帷日吾伊。

忽闻除书唤，依然旧银艾。节度唐粗官，长沙汉天外。

银艾笑君双鬓丝，鬓亦笑君银艾迟。腰如杯棬项如磬，安用冯冯大腹为。

为汝歌，汝为舞。但使文章不后王，断令名姓能张楚。

男儿失意一生，得意一生，莫悲祢衡，莫吊屈平。若云流放比君甚，千古不断湘江声。
福昌官舍后绝句十首
张耒（宋代）

洛川春色几时归，漾漾清流照翠微。
日暖雪消沙岸软，鸳鸯相对不惊飞。